Mamontlarning qirilib ketishiga havoning sovishi emas, isib ketishi sabab bo‘lgan

Olimlar mamontlarning qirilib ketishiga iqlim o‘zgarishlari, aniqrog‘i, muz davri oxirlarida Yer yuzida haroratning ko‘tarilib ketishi asosiy omil bo‘lganini ma’lum qilmoqda. Shunday mazmundagi maqola Science jurnalida e’lon qilindi, deya xabar berdi “Korrespondent.net”.

Genetiklar mamontlarning DNKlarini tahlil qildi, shuningdek, iqlim 11 ming yil avval, mamontlar yo‘qolib borayotgan davrda qanday o‘zgarganini tekshirdi. Tadqiqotlar natijasida jonivorlarning qirilib ketishiga haqiqatan ham iqlim o‘zgarishlari, faqat qahraton sovuq emas, aksincha, muz davri oxirida haroratning oshishi sabab bo‘lgani aniqlandi.
“Bunday isish sayyoramiz iqlimiga ulkan ta’sir ko‘rsatgan: yog‘inlar miqdori kamaygan, o‘simliklar dunyosi o‘zgargan”, – deydi olimlardan biri Alan Kuper. Issiq ob-havo bilan bog‘liq o‘zgarishlar oxir-oqibat mamontlar Yer yuzidan yo‘qolib ketishida asosiy rol o‘ynagan ko‘rinadi.